Denunciat un jove a Vielha per conduir begut i provocar un accident — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Denunciat un jove a Vielha per conduir begut i provocar un accident\nImatge d'un accident a Vielha\nAgents de la Policia de la Generalitat-Mossos d’Esquadra del sector de trànsit de Vielha van denunciar el passat divendres, 12 de setembre, Ionel-Gabriel I., de 46 anys, de nacionalitat romanesa i veí de Monzón (Osca), com a presumpte autor d’un delicte contra la seguretat viària per conduir sota la influència de les begudes alcohòliques. També se l’acusa d’un altre delicte de lesions per imprudència greu.\nUna dotació de mossos van ser alertats d’un accident de trànsit que s’havia produït a la N-230, al pk 160.1, al terme municipal de Vielha, entre un camió articulat i un tot terreny. El conductor d’aquest, Ionel-Gabriel, que circulava en sentit Lleida, havia envaït el carril del sentit contrari, col•lidint frontalment amb el camió.\nEls conductors dels dos vehicles van resultat il•lesos. No així els dos altres ocupants del tot terreny, un dels quals anava assegut sense cap mena de subjecció al terra de la part posterior del vehicle, que no duia seients posteriors perquè estava habilitat per a transportar mercaderies. Aquest acompanyant va resultar ferit greu i el copilot, ferit lleu.\nA més a més, segons van comprovar els mossos, el conductor del tot terreny presentava evidents símptomes d’anar begut. La prova d’alcoholèmia va donar positiu penal amb una taxa d’1,10 mg/l d’aire expirat. Per tot plegat, els agents van instruir diligències penals.


Grup d'Accio Valencianista - PRESENTACIO DEL LLIBRE “EN QUIXOT DE LA MANCHA” ESTE PROXIM DIJOUS 30 EN LA SEU DEL GAV\nPRESENTACIO DEL LLIBRE “EN QUIXOT DE LA MANCHA” ESTE PROXIM DIJOUS 30 EN LA SEU DEL GAV\nEste proxim dijous, ultim del mes de juny, el Grup d´Accio Valencianista, te el plaer de contar en la presentacio del Quixot de la Mancha, traduït a la llengua valenciana. De la ma de la Plataforma En Quixot ya parla valencià. Lliderada per Juan Rafael Giménez president l´associacio Renovacio cultural valenciana, editora del llibre.\nEsta plataforma ha treballat per a fer possible este gran proyecte originari de Jesús Moya Casado, el traductor d´esta obra tan famosa i reconeguda a nivell mondial i especial per als valencians per les mencions de les frases del Quixot com la que l’autor, Cervantes, parla de la dolça llengua valenciana o la salva de la cremà del Tirant lo Blanch.\nEsta obra tan necessaria per al mon cultural valencià ha tingut un llaborios treball que ha contat en una gran colaboracio, com es, la del escritor Joan Benet Rodriguez i Manzanares com a corrector i José Miguel Alguer Romero com a ilustrador, entre atres.\nL'event escomençarà a les 20 hores del dijous 30 de Juny, en la seu central del GAV. C/Pintor Gisbert,17 del cap i Casal, sent l'entrada al mateix lliure. Tancarem l'acte en la tradicional “picaeta valenciana” del GAV. Finalisant aci l'actual curs cultural, ya que com ve sent costum, en Juliol i Agost no se realisaran conferencies.


El torneig ret homenatge a la Georgina de Miguel, víctima d'un càncer infantil.- Foto: cedida\nLes instal·lacions del Club de Tennis Mataró acolliran durant cinc dies una nova edició del Trofeu Georgina de Miguel Antoja. L'objectiu de l'esdeveniment és recaptar fons per a la investigació del càncer infantil que es du a terme a l'Hospital Sant Joan de Déu de Barcelona, pioner en aquesta matèria.\nDe fet, el torneig serveix també per retre homenatge a la Georgina de Miguel, una pacient de l'hospital que va morir víctima d'aquesta malaltia. En les dues edicions anteriors, es van aconseguir recaptar més de 25.000 euros per avançar en el coneixement i els tractaments del càncer infantil.\nPartits i festa final\nAquest obert juvenil de la Federació Catalana de Tennis tindrà lloc els dies 30 de novembre, 1, 6, 7 i 8 de desembre al Club de Tennis Mataró (número 1 del carrer del Tenis). Benjamí, aleví, infantil, cadet i absolut seran les cinc categories que hi participaran, i les inscripcions ja es poden realitzar contactant amb l'entitat organitzadora a través del telèfon 93 796 09 56.\nDesprés dels cinc dies de partits, el torneig tancarà amb una festa final, prevista per al diumenge 8 de desembre al matí i oberta a tothom que vulgui anar-hi. Durant la jornada també hi haurà una entrega d'obsequis per als participants i de premis per als esportistes guanyadors.\nEl III Trofeu Georgina de Miguel Antoja compta amb el suport de la Federació Catalana de Tennis, l'Ajuntament de Mataró i l'Associació contra el Càncer Infantil.\nPer poder participar en el torneig cal fer una inscripció prèvia en una de les categories disponibles (benjamí, aleví, infantil, cadet i absolut) trucant al telèfon 93 796 09 56\nClub de Tennis Mataró


Smart villages contra la bretxa digital\nUJI Estratègia i qualitat Smart villages contra la bretxa digital\n27/10/2021 | SCP\nData: 22 d'octubre de 2021\nTítol: Smart villages contra la bretxa digital\nEntitat: Càtedra de Bretxa Digital i Territori\nEnllaç per a accedir: https://uji-es.zoom.us/j/86953997910#success\nAquest pròxim 22 d’octubre la Càtedra realitzarà un Webinar sobre Smart Villages. L’objectiu és fer de l’entorn rural de la província un espai amb servicis intel·ligents i afavorir la transició digital.\nEl webinar començarà a partir de les 11.00 hores amb la presentació i Obertura, en la qual participaran la rectora de la Universitat Jaume I, Eva Alcón, i la consellera d’Innovació, Universitats, Ciència i Societat Digital, Carolina Pascual.\nLa primera de les ponències la realitzarà el professor titular d’Economia Aplicada de la Universitat d’Alacant, José Miguel Giner Pérez, sota el nom Territoris Intel·ligents en la Comunitat Valenciana: una visió sectorial-territorial.\nDesprés continuarem amb la Ponència Experiències de Smart Villages. La regidora de les àrees de Cultura, Desenvolupament i Urbanisme de l'Ajuntament d'Ansó, Blanca Alfonso de la Riva, i una agent de Desenvolupament local, Andrea Sánchez Castán, ens parlaran de com ha sigut la implantació de Smart Villages en Ansó (Aragó). També comptarem amb l’alcalde d’Aras de los Olmos, Rafa Giménez Chicharro, amb la ponència Més enllà del digital en Aras de los Olmos, connectant transformacions pel medi rural (País Valencià).\nFinalment, es realitzaran unes conclusions i una cloenda per a tancar l’acte, on comptarem amb membres de l’equip d’aquesta Càtedra. Vicent A. Querol, de direcció i Joan Sanfélix Albelda, investigador. També comptarem amb María Muñoz Blanco, directora general per a la Lluita contra la Bretxa Digital iDavid Cabedo Semper, vicerector Adjunt de Transferència, Innovació i Emprenedoria.


Matrícula a 10 euros i motxilla esportiva de regal si t'abones abans del 5 d'abril!\nSi estàs pensant en posar-te de cara a l'estiu ara és el moment per començar. El CEM Claror t'ho posa ben fàcil perquè fins al 5 d'abril, si t'abones, gaudiràs de matrícula a 10 euros i t’obsequiarem amb una motxilla esportiva de regal.\nAl CEM Claror et sentiràs com a casa teva i, a més, comptaràs amb un assessorament personalitzat dels nostres professionals en esport i salut, que et faran un programa adaptat a les teves necessitats.\nAra pots abonar-te al CEM Claror, on podràs gaudir d'espais esportius amb la darrera tecnologia i d'una àmplia oferta d'activitats per compartir amb els nous companys i companyes que coneixeràs a les nostres instal•lacions.\nA més, si t'abones al nostre centre també podràs estalviar amb el carnet del Claror Club que t'oferim gratuïtament i amb el que tindràs accés a un munt de descomptes en cultura, lleure i comerços.


Neteja d'exteriors a Barcelona i Granollers - JFD Neteges\nNeteja d'exteriors a Barcelona i Granollers\nJFD els ofereix la neteja i manteniment d’exteriors, façanes, vidrieres, teulades, zones comunes, paviments i altres.\nRealitzant un manteniment constant realitzat pel nostre personal especialitzat de JFD neteges amb les eines necessàries d’última tecnologia en el sector tant en comunitats de veïns oficines cases particulars o empreses evitant-molèsties i sobreesforços als nostres clients donant un correcte manteniment per allargar la seva existència amb productes específics homologats per a cada superfície facilitant la feina dels nostres operaris estalviant-nos temps i sobrecostos als nostres clients.\nConfiï la neteja dels exteriors a JFD neteges a Barcelona i Granollers\nEliminant qualsevol brutícia sense importar el grau. També eliminat restes de calç, incrustada tant en vidres, paviments i façana sense complicacions en un temps rècord deixant la superfície neta sense cap resta.\nPosem a disposició dels nostres clients el servei de supervisió d’enllumenat realitzat pel nostre personal canviant aquelles bombetes fluorescents en mal estat i posteriorment substituint-los per un recanvi nou.\nNeteja i tractament de paviments\nNeteja i tractament de sòls plàstics\nPolit i diamantat de paviments, façanes, revestiments, taulells i altres\nNeteja i tractament anti grafitis\nEmpresa de netejes professionals a Barcelona i Granollers.


RUN4CANCER - TotSalt\nÚltimes Notícies 5 dies Temperatures insuportables a les aules de l’escola les Arrels de Salt 6 dies Gran èxit dels quatre concerts a L’Espai Gironès d’artistes catalans amb motiu del Dia de la Música 2 setmanes L’Espai Gironès acollirà quatre concerts gratuïts d’artistes catalans amb motiu del Dia de la Música 2 setmanes Mort Salvador Sunyer i Aimeric 2 setmanes L’Ajuntament prepara un projecte perquè els diners no siguin un obstacle per als nens a l’hora d’accedir als casals d’estiu 2 setmanes Cloenda cinematogràfica amb Star Wars de la celebració del 12è aniversari de l’Espai Gironès 3 setmanes Salt ha abandonat les fumigacions per lluitar contra les plagues d’insectes 1 mes Conferència de Josep Maria Canals 1 mes L’Espai Gironès organitza un original concurs de coreografies en el marc del dotzè aniversari 1 mes S’estrena amb una gran afluència de públic la celebració del 12è aniversari de l’Espai Gironès Buscar RUN4CANCER\nBinaryoptions risk freeкартинки видеокамер\nRun4cancer és una cursa solidària organitzada amb l’objectiu de recaptar fons pels malalts de càncer i els seus familiars. La iniciativa va néixer l’any 2015 i es va decidir celebrar-la el diumenge més proper al 4 de febrer, Dia Mundial contra el Càncer.\nLa peculiaritat d’aquesta activitat esportiva és que la cursa se celebra simultàniament a 7 poblacions diferents de les comarques on la Fundació Oncolliga hi té delegacions.\nRun4càncer té dues modalitats de cursa: una de 5km pensada per tots els públics i per fer-la en família, i l’altre de 10km pensada pels corredors habituals. Els recorreguts són circulars a totes les poblacions, i són bàsicament urbans, ja que pensem que el més important és que hi participi el màxim de corredors possibles.\nModalitats: cursa de 10 km i marxa de 5km\nPoblacions: Salt (Gironès), Porqueres (Pla de l’Estany), Olot (Garrotxa), Planoles (Ripollès), Figueres (Alt Empordà), Palafrugell (Baix Empordà) i Riudellots de la Selva (la Selva).\nHora: A partir de les 8:30h inscripcions i entrega de dorsals / 10:00 inici de la cursa\nNº de corredors: 1.000 participants per ciutat\n• La cursa estarà controlada mitjançant un sistema manual de cronometratge, a la sortida i arribada de la prova\n• La finalització de la cursa/marxa serà a les 12:30h.\n• Tots els participants tindran samarreta i buf de l’event i avituallament.\n[+] Reglament Run4Cancer\nгрузия туризм 2016наушники akg k414p\ntweet Anterior Tallers, lectura i jocs per als petits a l’Espai Gironès de dijous a dissabte\nSegüent El fang acumulat obligarà a netejar tota la séquia Monar\nL’Espai Gironès inicia dimarts, amb una renovada decoració de llums, la campanya de Nadal\n0 comentaris sobre “RUN4CANCER”


LLEI DE CENTRES DE CULTE: TROBADA FEREDE-CEC | CEC Digital\nL’oficina del Consell Evangèlic de Catalunya va ser l’escenari de la trobada entre representants del CEC i de la FEREDE, en el marc de les converses i gestions que s’estan duent a terme després de la presentació al Parlament del projecte de llei de centres de culte o de reunió amb fins religiosos.\nA la sessió de treball hi va ser present el Secretari Executiu de la FEREDE, Mariano Blázquez, així com el seu President, Daniel Rodríguez, qui és alhora Secretari Adjunt del CEC i Guillem Correa, Secretari General del CEC. També va participar Pau Simarro en qualitat de membre de l’equip de redacció del Reglament que acompanyarà i desenvoluparà el text de la llei quan aquesta sigui aprovada al Parlament.\nL’objectiu de la trobada era fer una anàlisi de la situació, valorar les gestions realitzades fins a aquest moment i coordinar, entre ambdues entitats, les futures accions a emprendre. S’estima que l’aprovació del projecte de llei al Parlament serà el marc de referència per a una futura legislació a nivell de tot l’Estat. D’aquí la importància i transcendència de la situació present.\nEn finalitzar la trobada, els assistents van mostrar la seva satisfacció per la feina realitzada i es van comprometre a continuar els contactes.


Aquesta unitat didàctica consta de 4 sessions\nComençar a pensar en primera persona com poden ser més feliços.\nVeure el vídeo Més, més, més...\nComentar les qüestions que planteja el vídeo.\nPot ser útil fer una reflexió sobre el desig d’alguna cosa concreta, de manera que intentin observar-ho. Es pot complementar el treball de reflexió a partir del text Visca la intensitat, de Matthieu Ricard\nPer tal de trencar la dinàmica habitual de les classes es proposa un joc. Es dóna a cadascú una petita bossa amb mongetes que serviran per comptar experiències positives i sensacions de satisfacció en el dia a dia. Es proposarà que durant una setmana comptin aquests motius de satisfacció diaris a la vegada que els registren a partir d’imatges o referents metafòrics.\nVídeo: Més, més, més...\nBosseta petita amb 21 mongetes.\nText Visca la intensitat, de Matthieu Ricard.\nPautes de reflexió sobre el desig.\nSessions 19 i 20\nEntendre que tots tenim motius per alegrar-nos d’alguna cosa.\nComprendre què és el que els fa sentir bé i compartir-ho amb els companys. Adonar-se de la importància de valorar-ho.\nAlegrar-se de tot el que hi ha de positiu en les vides dels companys i entendre que si són capaços de vèncer una certa enveja, això ja consisteix un motiu de felicitat per a ells.\nEn un primer moment es proposa que en grups de tres o quatre persones expliquin als companys quins han estat els motius de satisfacció que han registrat i han pogut comptar amb les mongetes. A continuació se’ls proposa que facin un mural en grups que expressi tot el que els ha fet sentir contents i feliços.\nCartrons o paper d’embalar\nExposar el mural a la resta de companys de classe. Alegrar-se de tot el que fa feliç el grup de la classe.\nExposar els treballs a la resta de la classe.\nEl professor registra l’exposició amb fotografies i notes per poder realitzar una presentació de retorn.\nEs presenta una activitat matemàtica relacionada amb el tema de la insatisfacció i de voler el que no tenim. L’activitat ha estat realitzada per J.Jareño.\nPot ser d’utilitat per tancar el tema passar a classe o bé donar-los l’enllaç del programa Redes que parla sobre simplicitat i felicitat.\nVídeo Redes sobre simplicitat.\nSeria convenient acabar la classe amb una activitat d’avaluació formativa consistent a escriure una breu valoració del que creuen que han après en aquesta unitat i si els sembla que això els pot ser d’utilitat en la vida diària.


El poble lleidatà que aposta fort per la cultura amb la celebració del festival In_Finit\nTots els concerts se celebraran a la Sala JBX a les 20.00 hores amb entrada gratuïta, tot i que caldrà fer reserva prèvia\nper Redacció 28/12/2020 11:10h\nMenàrguens aposta fort per la cultura amb la primera edició del festival In_Finit | LleidaDiari.cat\nL'Aula Magna de l'Institut d'Estudis Ilerdencs va acollir fa uns dies la presentació del festival In_Finit Cicle de Cultura a Menàrguens, una iniciativa nova d'enguany, organitzada per l'Ajuntament de la població amb el suport de la Diputació de Lleida i de l'IEI i que comptarà amb un cartell format per cinc concerts que se celebraran a partir del gener i fins a l'abril.\nL'acte va comptar amb la participació de la vicepresidenta de l'IEI, Estefania Rufach, de l'alcaldessa de Menàrguens, Anna M. Calvís, i de Jordi Casals, Xavier Real i Montse Revés, responsables de l'organització del festival. També va assistir el director de l'IEI, Joan Josep Ardanuy.\nValentia i l'empenta en els temps que corren\nEn la seva intervenció, Estefania Rufach va felicitar l'Ajuntament de Menàrguens per tirar endavant aquesta iniciativa, perquè, com va dir, «penseu en futur i en què l'activitat cultural ha de continuar». Rufach va reiterar el suport de l'Institut d'Estudis Ilerdencs i va agrair de nou al consistori «la valentia i l'empenta en els temps que corren». Tal com va explicar Anna M. Calvís, In_Finit neix amb el repte de defensar i promocionar la cultura al llarg del temps amb diferents propostes. Així, Calvís va explicar que «tal com diu el nom del festival, les possibilitats que tenim amb la cultura són infinites i enguany està dedicat a la música, però com creiem que tindrà llarga vida, cada any anirà modificant-se de manera infinita».\nEls concerts programats se celebraran del gener a l'abril i es preveu que l'aforament serà limitat, sempre seguint les mesures que dictin en aquest sentit les autoritats competents. Tots els concerts es faran a la Sala JBX a partir de les 20.00 hores amb entrada gratuïta, tot i que cal fer reserva mitjançant el correu electrònic [email protected] Pel que fa al cartell, la programació s'iniciarà el 16 de gener amb el jazz d'Alba Careta Group, un quintet liderat per aquesta trompetista que presentarà 'Alades'; seguirà el 6 de febrer amb el duo Rosich & Rosanes, que ens transportarà des del barroc fins al segle XX amb la tiorba i el traverso; i el 13 de març serà el torn de la cantant i intèrpret Lídia Pujol, que repassarà la seva trajectòria i presentarà el seu darrer treball, 'Conversando con Cecilia'.\nEls dos darrers concerts programats arribaran al mes d'abril\nEls dos darrers concerts programats arribaran al mes d'abril: el dia 18, amb Túrnez & Sesé Trio i el seu espectacle 'Més enllà del gran silenci', un concert PREMSA en què la formació donarà protagonisme als poetes de Ponent, i el 24 amb Núria Duran, que, acompanyada de la guitarra i l'ukelele, ens oferirà el seu pop-indie carregat d'energia i ritme. In_Finit neix, doncs, amb l'objectiu de ser una aposta més per la cultura que doni visibilitat a artistes d'arreu, i de convertir-se, amb el temps, en un cicle cultural de referència a Ponent.\nL'Espai Orfeó de Lleida prepara dos concerts especials per a finals de mes


Escriure sense interrupcions...: Màrqueting territorial - Novembre 2010\nMàrqueting territorial - Novembre 2010\nDels anys 80 ençà s’ha anat desenvolupant un concepte que, més enllà de l’economia, la geografia o la sociologia, i recollint diferents conceptes i paràmetres d’aquestes àrees, ha esdevingut clau en la projecció estratègica de regions, d’urbs i de zones rurals: es tracta del màrqueting territorial, una eina clau pel desenvolupament local.\nLa definició més simple d’aquest concepte seria que consisteix en l’elaboració d’un pla encaminat a dissenyar accions per a la promoció econòmica d'un territori, emmarcat en una estratègia de desenvolupament local en una zona, una regió, un municipi, una comarca, etc. En aquesta estratègia de desenvolupament local, al costat del desenvolupament econòmic i la promoció territorial, s'han de concretar línies que portin a aconseguir un augment de la qualitat de vida, la protecció del medi ambient i la difusió cultural, entre d’altres.\nEn el context del desenvolupament econòmic local el màrqueting territorial s’ha trobar confrontat arreu a diferents tipus de traves. D’una part el marc legislatiu, és a dir, les disposicions legals sobre territorialitat, descentralització i concreció o traspàs de competències, que sovint han estat un fre a la posada en marxa del treball, per exemple quan hi ha hagut discrepàncies de competències entre administracions provincials o regionals i administracions locals. Actualment els municipis i les col•lectivitats territorials locals han adquirit més relleu, definint polítiques econòmiques i intervenint com a protagonistes de ple dret en el desenvolupament local.\nD’altra part, un altre fre ha estat l'entorn socioeconòmic, ja que les accions de les col•lectivitats locals s’han trobat limitades per la crisi, directament per la manca de capacitat financera o indirectament pels canvis en la situació econòmica dels residents, i tot plegat en un marc de canvis tecnològics accelerats.\nUn altre entrebanc ha resultat de la creixent competitivitat pel desenvolupament econòmic entre regions, zones i municipis, fomentat en el marc europeu, per exemple, per l'Acta Unica Europea que incita el desenvolupament del territori. En aquest cas, però, la tendència més generalitzada ha estat l'associació, amb la finalitat de constituir organitzacions territorials que multipliquin i potenciïn el resultat de les accions; malgrat tot, aquestes es basen excessivament en orientacions generals, a causa sovint d'una absència de reflexions estratègiques globals.\nUn altre tipus de problema a l’hora de promoure el màrqueting territorial ha estat la manca de formació específica dels professionals que s’hi dediquen –habitualment economistes, geògrafs o sociòlegs–, que fins fa pocs anys, i segons l’àrea de la que fossin originaris, tendien a donar al treball un gir excessivament orientat a l’especialitat de la que provenien. Els fracassos que s’han derivat de treballs parcials han estat, per exemple, l’atracció descontrolada d’inversió forana, que en lloc del desenvolupament econòmic del territori ha portat una colonització econòmica externa, fent desaparèixer teixit productiu propi; un altre error ha estat basar excessivament el pla en la participació ciutadana, deixant en les seves mans l’establiment d’unes accions que no partien d’una estratègia prèvia fixada des de l’ens local i per professionals. La concentració excessiva d’accions basades en tècniques de promoció, de comunicació o de publicitat, deixant una gran imprecisió en l'elecció de les estratègies de comercialització, ha estat força contraproduent i en termes de conceptes i continguts dels missatges, algunes idees utilitzades de forma sistemàtica han causat saturació i fins i tot confusió al públic objectiu. Afegir finalment que encara molt poques entitats disposen d’informacions fidedignes i calculades per a poder-les explotar en el marc d’un treball d’aquest tipus.\nCal dir que aquests darrers anys uns quants centres universitaris europeus han creat uns postgraus específics encaminats a una formació més aglutinadora i global, per poder treballar amb més eficiència en l’àmbit del desenvolupament territorial i amb una aproximació molt més “marquetingiana”, ja que s’ha entès que les característiques del territori i del mercat o mercats als quals van dirigides les accions han de ser l'element clau de l'estratègia.\nEn definitiva, al que estem fent referència és que cal elaborar una oferta del territori basada en les seves especificitats, en allò que fa referència a coneixements no reproduïbles en altres àmbits per les seves característiques autòctones. Cal vendre un lloc o una zona com un producte de consum a un determinat preu, per al qual es fa necessari recórrer a una estratègia de promoció que es realitzarà mitjançant l'accés als canals d'informació i de comunicació més escaients. La imatge a vendre s’ha de basar en les potencialitats, però sense perdre de vista que aquesta visió no pot estar allunyada de la realitat. Cal definir el producte de forma clara en base, per exemple, al seu patrimoni cultural, a la seva capacitat productiva, als serveis de lleure o de suport... Cal estructurar el territori com un lloc propici per a l'intercanvi entre empresaris locals i forans, institucions, entitats financeres i administració pública. També cal ser prudents en no crear desigualtats econòmiques, socials i ambientals i, per aquest motiu, esdevé fonamental fomentar i comptar amb la participació ciutadana.\nPerò per a tot això s’ha d'estudiar el territori concernit de forma prèvia, crear unes línies estratègiques que són les que ens permetran portar a terme unes accions adequades a la realitat del lloc i eficaces per al desenvolupament i la promoció econòmica, tot vetllant per la qualitat de vida dels seus habitants.\nPublicado por Montserrat Ronchera en 22:54


Espanya notifica 7.586 nous positius i 590 noves víctimes de la Covid\nLa incidència mitjana actual de contagis en els últims 14 dies segueix augmentat lleugerament, situant-se en els 1138,63 casos per cada 100.000 habitants\nper Andreu Varea / Europa Press 26/03/2021 19:16h\nLes comunitats autònomes han notificat aquest divendres al Ministeri de Sanitat 7.586 nous casos de coronavirus, dels quals 3.731 han estat diagnosticats en les últimes 24 hores, enfront dels 3.573 registrats el dijous el que eleva la xifra global de persones infectades de Covid-19 des del començament de la pandèmia en les 3.255.324.\nLa incidència mitjana actual de contagis a Espanya en els últims 14 dies segueix augmentat lleugerament, situant-se en els 1138,63 casos per cada 100.000 habitants, en comparació amb els 134,08 notificat el dijous pel departament dirigit per Carolina Darias.\nRespecte als morts per Covid-19, aquest divendres s'han notificat 590 més, dels quals 265 s'han registrat en l'última setmana. Això fa que la xifra global de morts per coronavirus a Espanya s'elevi a les 75.010 persones.\nEn l'actualitat, hi ha 7.679 pacients ingressats per Covid-19 en tota Espanya i 1.830 en una UCI, si bé en les últimes 24 hores s'han produït 890 ingressos i 933 altes. La taxa d'ocupació de llits ocupats per coronavirus se situa en el 6,09 per cent i en les UCI en el 18,40 per cent.\nDe les 3.731 persones diagnosticades de Covid-19 en l'últim dia, 1.345 s'han localitzat a Madrid, si bé 253 a Andalusia, 163 a Aragó, 164 a Astúries, 18 a Balears, 179 a Canàries, 76 a Cantàbria, 43 a Castella-la Manxa, 289 a Castella i Lleó, 202 a Catalunya, 15 a Ceuta, 58 en Comunitat Valenciana, 63 a Extremadura, 48 a Galícia, 27 a Melilla, 70 a Múrcia, 205 a Navarra, 468 a País Basc i 45 a La Rioja.\nXifres de morts a escala autonòmica\nEn referència a les morts, Sanitat ha registrat ja 9.147 defuncions a Andalusia (52 en l'última setmana); a Aragó 3.372 (14 en els últims set dies); a Astúries 1.878 (15 en l'última setmana); a Balears 777 (cap en els últims set dies); a Canàries 663 (16 en una setmana); a Cantàbria 541 (tres en els últims set dies); a Castella-la Manxa 5.737 (14 en l'última setmana); i a Castella i Lleó 6.608 (31 en els últims set dies).\nA més, 13.120 persones han mort a Catalunya a conseqüència del coronavirus (16 en els últims set dies); a Ceuta s'han comptabilitzat 93 morts des del començament de la pandèmia (quatre en l'última setmana); a la Comunitat Valenciana 7.076 (12 en els últims set dies); a Extremadura 1.755 (tres en una setmana); a Galícia 2.314 (16 en els últims set dies); a Madrid 14.496 (43 en els últims set dies); a Melilla 78 (una en els últims set dies); a Múrcia 1.553 (quatre en els últims set dies); a Navarra 1.117 (quatre en els últims set dies); al País Basc 3.942 (12 en els últims set dies); i a La Rioja 743 (sis en els últims set dies).


L'acció ha coincidit amb el tancament a l’hospital “12 de octubre”, a Madrid, d’afectats per aquesta malaltia que reclamen que se’ls faciliti l’accés a un nou medicament\nDavid Hammerstein, exeurodiputat: “És diabòlic decidir qui viu i qui no”\nAcció davant l'Hospital del Mar. /ENRIC CATALÀ\nBarcelona — 18 de diciembre de 2014 16:21h\nUn grup d’activistes internacionals en defensa de la salut pública del col·lectiu “Your money or your life” (“Els teus diners o la teva vida”) han organitzat una acció a l’accés principal de l’Hospital del Mar, a Barcelona, per exigir medicaments assequibles per curar l’hepatitis C. Aquesta acció ha coincidit amb el tancament a l’hospital “12 de octubre”, a Madrid, d’afectats per aquesta malaltia que reclamen que se’ls faciliti l’accés a un nou medicament, el sofosbuvir (Sovaldi, de marca comercial), que garanteix una cura absoluta i sense efectes secundaris.\nAquest medicament va ser descobert per un laboratori que va ser comprat per l’empresa Gilead. Aquesta empresa negocia directament amb els governs dels diferents països el preu al qual els subministra Sovaldi. El Govern espanyol ha decidit dedicar 125 milions a adquirir el medicament, tot i que no s’ha fet públic l’acord entre el Govern i Gilead, ja que l’empresa reclamava 40.000 euros per cada tractament i l’Executiu n’oferia 25.000. Això fa que només es pugui subministrar a entre 3.000 i 4.000 pacients, quan hi ha més de 700.000 persones afectades per la malaltia.\nEls activistes internacionals van disfressar-se d’executius, metges i infermeres i van organitzar una fira en la qual una ruleta determinava el cost del medicament i els participants triaven entre “La Borsa i la vida”. L’ex-eurodiputat David Hammerstein, un dels promotors de l’acte, lamentava que “s’està jugant amb les nostres vides. No pot ser que un bé públic com la salut estigui en mans privades que guanyen milers de milions en aquest joc”. Segons Hammerstein, una píndola de Sovaldi podria costar un euro al dia i curaria un malalt d’hepatitis C en tres mesos i, en canvi, li costa a l’administració pública entre 300 i 400 euros. L’única explicació d’aquesta situació és, per l’eurodiputat, que els Governs no gosen enfrontar-se amb les poderoses farmacèutiques. Ni l’espanyol, ni el català, ni pràcticament cap govern del món. L’única sortida és, segons ell, que s’imposi una regulació internacional que obligui a baixar el preu de medicaments com els que curen l’hepatitis C. Sinó, continuarem en la situació actual, que va qualificar de “diabòlica” i que “porta a triar entre qui pot continuar vivint i qui no”.\nSantiago Nistal: “Si arribo a necessitar aquest medicament em moriré”\nSantiago Nistal va ser una de les persones que va firmar les demandes dels activistes perquè es subministri Sovaldi a tots els malalts d’hepatitis C que el necessitin. Ell pateix aquesta malaltia des de fa molts anys i es troba en una situació estable després de ser tractat amb interferon, que li provocava molts efectes secundaris. Havia anat a l’Hospital del Mar a fer-se un control i el van trobar bé. L’han tornat a convocar d’aquí a mig any. Confia que la malaltia no evolucioni cap a cirrosi.\nEs va voler informar sobre el nou tractament. “És una vergonya que un medicament necessari perquè visqui la gent no estigui a l’abast de tothom. Jo cobro una pensió de 650 euros i si arriba una situació en la qual el necessiti a vida o mort, m’hauria de morir. No tindria diners per pagar-lo”.\n“La medicina i la sanitat diuen que és pública, universal i gratuïta, però jo no ho veig, perquè el que té diners es cura del que vol i els que no tenim diners hem de morir-nos o morir-nos”, va concloure.\n18 de diciembre de 2014 - 16:21 h\nCiU i ERC voten en bloc per permetre tramitar els pressupostos


La jutge creu que Oriol Pujol pot haver incorregut en els delictes de suborn i falsedat en les deslocalitzacions de Sony, Sharp i Yamaha\nLa jutge unifica en un sol procés la investigació sobre les presumptes irregularitats en el repartiment d'estacions d'ITV i les deslocalitzacions de Sony, Sharp i Yamaha\nRedacció 02/10/2014 - 12.51 Actualitzat 02/10/2014 - 14.14\nLa jutge que investiga la trama de presumpta concessió irregular de les ITV creu que Oriol Pujol Ferrusola pot haver incorregut en els delictes de suborn i falsedat documental en les deslocalitzacions de Sony, Sharp i Yamaha, com sosté la Fiscalia Anticorrupció. La jutge Silvia López Mejía, en el seu escrit, fa seves les tesis de la Fiscalia en el sentit que Pujol hauria assessorat un amic seu -Sergi Alsina- perquè es beneficiés d'aquesta reconversió industrial i ell, a canvi, hauria cobrat comissions.\nEl "modus operandi", segons la jutge, era: quan una empresa necessitava els serveis d'assessorament de la consultoria Alta Partners, d'Alsina, contractava "aparentment" els serveis de la dona de Pujol, Anna Vidal, però el que realment pagava eren els serveis que prestava Oriol Pujol que utilitzava les "seves múltiples influències polítiques en benefici propi, la seva dona i Sergi Alsina".\nAra la jutge ha unificat en un sol procediment la investigació sobre les presumptes irregularitats en el repartiment d'estacions d'inspecció tècnica de vehicles i les deslocalitzacions de les multinacionals Sony, Sharp i Yamaha. Aquest és el pas previ perquè arribi la imputació formal d'aquests dos nous delictes a Oriol Pujol, la seva dona i el seu amic Sergi Alsina per les deslocalitzacions.\nPujol ja està imputat dels delictes de tràfic d'influències i suborn per la suposada trama de les ITV.


Els conservatoris de la Diputació enceten el 2019 amb tres grans concerts gratuïts a Reus, Tarragona i Tortosa – Vinaròs News\nEls conservatoris de la Diputació enceten el 2019 amb tres grans concerts gratuïts a Reus, Tarragona i Tortosa\nDALT DEL SÉNIATORTOSA 10 Gener, 2019 Vinaròs News\nDiputació de Tarragona22 Tortosa166\nNOTA DE PREMSA Els tres Conservatoris de Música de la Diputació arrenquen el 2019 amb nombroses activitats musicals obertes al públic. Per aquests primers...\nEls tres Conservatoris de Música de la Diputació arrenquen el 2019 amb nombroses activitats musicals obertes al públic. Per aquests primers dies de l’any, els alumnes oferiran tres grans concerts oberts al públic i gratuïts a Reus, Tarragona i Tortosa.\nEl proper diumenge 13 de gener tindran lloc les actuacions dels conservatoris de Tarragona i Reus en dos concerts simultanis al Teatre Tarragona i a l’Auditori Higini Anglès. El dimarts 15 de gener serà el torn de les Bandes d’Elemental i Grau Professional de Tortosa que actuaran a l’Auditori Felip Pedrell.\nUn total de 150 alumnes de la Banda de Grau Professional i dels Cors del Conservatori de la Diputació a Tarragona participaran al concert programat el 13 de gener a les 18.30 hores al Teatre Tarragona. L’accés serà lliure i gratuït, tot i que s’hauran de recollir prèviament les invitacions a la seu del Conservatori de Música de la Diputació a Tarragona (c/Cavallers, 10). Aquest concert forma part del programa d’actes de la 2a Setmana d’Activitats que celebra el centre entre el 8 i el 13 de gener i que ha permès gaudir als alumnes de més d’una trentena d’activitats, tallers i concerts.\nEl mateix diumenge 13 de gener, també a les 18.30 hores, a l’Auditori Higini Anglès de Reus tindrà lloc el concert de l’Orquestra de Grau Professional del Conservatori de la Diputació a Reus. Els alumnes actuaran amb el Conjunt ATRIA, especialitzat en música barroca i amb qui treballaran i assajaran un repertori durant tot el cap de setmana. L’entrada al concert també serà lliure.


Quentin Young - Viquipèdia, l'enciclopèdia lliure\nNo s'ha de confondre amb Quintin Young.\n(en) Quentin David Young\n5 setembre 1923\n7 març 2016 (92 anys)\nQuentin Young (1923 - 7 de març de 2016) va ser un metge estatunidenc. Fou un activista oposat a la Guerra del Vietnam i treballà a favor del moviment dels Drets Civils. Quentin Young va ser molt molt conegut pel seu treball en la justícia social i la política sanitària.\nYoung va estudiar a l'Escola mèdica de la Northwestern University, del 1944-47. Fou inten a l'Hospital del Comtat de Cook, lloc on féu la seva residència. Fou metge del Comtat de Cook, Illinois de 1972 a 1981. Fundà el Grup de Polítiques de Salut i Medicina, el 1980, organització de la que l'actual president. També fou President de l'Associació de Salut Pública Americana el 1988. A l'abril del 2008, Young es retirà a la pràctica privada a Chicago. Actualment és Coordinador Nacional del Programa de Salut Nacional.\n1 Llocs de notorietat\n2 Activisme durant l'administració Bush\nLlocs de notorietat[modifica]\nProfessor clínic de medicina preventiva i salut comunitària del Centre Mèdic de la Universitat d'Illinois.\nAtenció als avis a l'Hospital Michael Reese\nMembre de l'Associació Mèdica Americana (des de 1952)\nCoordinador Nacional del Programa de Salut Nacional.\nPresident del Subcomitè de Drets Humans i Pràctica Mèdica del Col·legi Americà de Metges\nMembre de l'Associació Mèdica Humana-Michael Reese\nMembre del Col·legi Americà de Metges. Membre del Comitè de Salut i Política Pública.\nÉs considerat una de les principals autoritats de Salut Pública de Chicago. Tot sovint participa en programes de ràdio.\nActivisme durant l'administració Bush[modifica]\nAl maig de 2006, Young signà a favor de l'ACLU (Unió Americana per les Llibertats Civils). També s'oposà a la política sanitària de Bush.\nLewis, Sydney, 2004: Hospital, An Oral History of Cook County Hospital, ISBN 0-425-15452-1\nObtingut de «https://ca.wikipedia.org/w/index.php?title=Quentin_Young&oldid=20217503»


Torna la medicina de proximitat | Diari de Tarragona\nTorna la medicina de proximitat\nJavier Gutiérrez publica ‘El doctor responde. Tu guía médica en casa’\n04/06/2019 10:07 | Actualizado a 04/06/2019 14:52\nEl doctor Gutiérrez, amb un exemplar del llibre publicat. FOTO: cedida\nEl metge de capçalera és una espècie en risc d’extinció, ‘l’últim dels mohicans’ d’una professió en estat vocacional, a punt de convertir-se en un peritatge tècnic. Per fortuna, s’han encès les bombetes vermelles que antigament protegien del xarampió, i hi ha una sana reconsideració de la medicina de proximitat, del tracte humà que amoroseix el tracte clínic que sempre té un punt de tràngol.\nHi ha un munt de literatura que avala el factor humà de l’acte mèdic. Pedro Laín Entralgo, catedràtic de medicina, director de la Real Academia Espanyola, al costat de la seva enorme producció de gran volada intel·lectual, va escriure un deliciós llibre, El médico y el enfermo, que es passava a les facultats de Medicina quan jo estudiava.\nAmb la sort afegida de les promocions que vam tenir de professor d’Història de la Medicina el doctor Felip Cid, amic de Laín, que ensenyava humanisme també amb un cos sapiencial de primera, i el doctor Josep Laporte, després conseller de Sanitat del primer Govern Pujol, que va desplegar els traspassos de la salut pública. Abans, s’anava al ‘Seguro’ a buscar receptes. A partir de Laporte, s’hi anava a visitar-se.\nEl periodista del New York Times Martin L. Gross es va anticipar al canvi climàtic que convertia els metges en ‘practicants impersonals’ i ‘homes de negocis’ que consideraven ‘client’ el pacient i ‘maquinària’ la fisiologia: es prescindia de ‘l’art del diagnòstic’ i de l’exploració física, i fins i tot de benignes i poc agressius remeis de tota la vida, que poden ser compatibles amb les teràpies d’última generació. El seu llibre The Doctors, de 1966, editat en castellà per Grijalbo dos anys després, és un examen exhaustiu de la medicina americana, sobre una mostra tan estadísticament significativa de mil milions de visites a l’any.\nGrijalbo ens presenta avui un altre llibre sobre el tema, actual, definitivament interessant i encara més definitivament útil: El doctor responde, epigrafiat «tu guía médica en casa». L’autor és Javier Gutiérrez Valls, amb una carrera al darrere de prop de quaranta anys de metge de família d’ambulatori de l’ICS, experiència de quatre hospitals de gran volada, començant pel Clínic de Barcelona, on va estudiar la carrera, i una especialització en dermatologia que el manté vivíssim en la pràctica clínica i adorna el seu consultori amb fotos d’il·lustres pacients que li han confiat la salut i -strictu senso- la pell.\nEl doctor Gutiérrez, a més a més, fa un llibre amb el prescriptiu domini de l’escriptura divulgativa, com a col·laborador habitual en diversos mitjans audiovisuals i, sobretot, per la seva columna setmanal a El Periódico de Catalunya durant una dècada. A El doctor responde, el doctor Gutiérrez Valls explica d’una manera planera i útil les malalties que porten a cal metge amb més freqüència. El defineix molt bé com «una guia clara i senzilla», apuntalada, atenció, sobre una informació «directa, concisa i veraç», que contrasta, com assenyala, a la quantitat de dades errònies que empastifen internet, creant inquietuds innecessàries i hipocondries suplementàries a pacients que se les podrien perfectament estalviar.\nTenir aquest llibre a mà ajuda a interpretar símptomes, a prevenir abans de curar i a desfer l’enredo invers que cada episodi dolorós és l’avantsala de l’autòpsia, o un no és res, no és res, que sí que pot ser alguna patologia. A més a més, en un espectacular exercici periodístic, el doctor Gutiérrez afegeix el comentari d’un especialista per cadascun dels cinquanta quadres que ha conegut i tractat com a facultatiu i que explica com a divulgador científic: per ordre alfabètic, comença pels acúfens i acaba pels vòmits, amb un preàmbul de consells per a la farmaciola domèstica.\n"Tenir aquest llibre a mà ajuda a interpretar símptomes, a prevenir abans de curar"\nPuc parlar amb propietat d’un material tan sensible, recomanant-lo des de la tranquil·litat de consciència, perquè conec el doctor Gutiérrez des que era un trapella de cinc anys que feia disseccions de sargantanes en formol i estudiava la metamorfosi dels cucs de seda i de les granotes. Quan va guanyar la plaça a l’ambulatori, em vaig empadronar al seu cupo. Avui, seguim parlant de la necessitat de trobar metges amb qui es pugui pactar, com deia en Manolo Vázquez Montalbán, mentre fem algun atemptat a l’analítica als bars de Torredembarra, on el doctor Gutiérrez té la segona residència des de fa tants anys com els que fa que practica la medicina.\nA Torredembarra, el CAP, vinculat a la Xarxa de Santa Tecla, és un paradigma de la bona pràctica assistencial i clínica a tots els nivells, i de la recuperació positiva de la medicina de proximitat. Des de l’atenció administrativa al taulell fins a auxiliars, infermeria i metges que, malgrat totes les dificultats de la sanitat pública, fan la seva feina exemplarment. Són, en general, excel·lents professionals. Per Hipòcrates!


Distribució - www.aiguesdebarcelona.cat\nLa distribució de l'aigua es fa des del Centre de Control Operatiu. Es fa a través d'una xarxa de més de 4.500 km de canonades monitoritzada en continu i controlada les 24h i 365 dies l'any des del Centre de Control Operatiu. La previsió de la demanda permet anticipar-nos a les necessitats perquè cada cop que algú obre l'aixeta tingui l'aigua que necessita.\nEl centre de telecontrol funciona les 24 hores del dia els 365 dies de l'any.\nCentre de control operatiu a Colblanc\nEl centre de telecontrol, amb les més de cent estacions remotes, permet controlar a distància les centrals d'elevació de l'aigua, els dipòsits d'emmagatzematge, les canonades de transport i les vàlvules de regulació i, a més a més, localitzar possibles fuites a la xarxa de subministrament. També evita les variacions de pressió extremes, preveu les anomalies del servei i limita les fuites.\nLa previsió de la demanda de cada zona s'obté mitjançant un model matemàtic que creua dades de consum real amb dades històriques de variables molt diverses: l'estació de l'any, el dia de la setmana, l'hora del dia, la temperatura, la previsió meteorològica, etc.\nMés de 300 operaris dels centres d'operacions treballen per resoldre qualsevol incidència.\nEls centres d'operacions resolen en el mínim de temps possible qualsevol incidència que es produeixi al carrer, a qualsevol hora del dia i qualsevol dia de l'any. També treballen per evitar futures avaries, per això cada equip disposa d'un pla diari de manteniment preventiu de canonades, dipòsits, instal·lacions d'elevació i altres dispositius de la xarxa de distribució de l'aigua.\nControls i previsió d'anomalies\nLa xarxa d'estacions d'alerta del riu Llobregat detecta amb antelació si hi ha cap anomalia en la qualitat de les aigües que recomani deixar-la passar i fer servir temporalment altres recursos.\nL'augment de cabal dels rius a causa de les pluges sovint provoca al·luvions que impedeixen l'aprofitament de l'aigua.\nQuan es produeix una riuada al Llobregat, la planta de tractament deixa de captar aigua superficial d'aquest riu. Aleshores, l'equip tècnic del centre de control fa les maniobres necessàries per portar aigua potable des d'altres orígens.\nUna xarxa de pluviòmetres distribuïts per la conca del riu proporcionen informació en temps real sobre les pluges i, per tant, sobre el comportament dels cabals del riu. Així mateix, es reben imatges i mapes meteorològics dels satèl·lits Meteosat i NOAA, i dels centres europeus de predicció.


L'ASJ programa cinc nits d'entradetes - El Nostre Ciutat\nL’ASJ programa cinc nits d’entradetes\nEl campionat de Cotos arranca demà amb la primera eliminatòria\nImatge d’arxiu d’una entradeta.\nAmb l’arribada d’octubre han començat alguns dels actes programats des de l’Associació de Sant Jordi (ASJ) amb motiu del Mig Any. Hui mateix, el parc de la Glorieta ha albergat el 37 Concurs de Pintura Infantil a l’aire lliure ‘Silvestre Vilaplana Molina’ organitzat per l’entitat festera. S’ha aprofitat aquesta ocasió per a procedir al lliurament, també en la Glorieta, dels premis als guanyadors dels certàmens convocats al llarg de l’any passat, com ara el de pintura infantil, de dibuix i pintura o el literari.\nEl calendari de Mig Any segueix demà amb l’inici del campionat de Cotos, que tindrà lloc al pati del Museu Alcoià de la Festa (MAF), a partir de les 20’15 hores. Fent clic ací pot veure els aparellaments. El dimarts continuarà en marxa la primera eliminatòria, i el dijous es disputarà la segona ronda, de la qual eixiran les filaes que jugaran els quarts de final el dimecres 15 d’octubre. La semifinal està prevista per al dilluns 18 i la final per al dimecres 20. Totes les partides són en l’horari indicat prèviament.\nTambé hi haurà una exposició en el MAF, ‘El temple, la seua història i cent anys viscuts’, que s’inaugurarà el dijous 21 a les 20 hores.\nAbans, hi haurà una doble gala festera ‘Any i mig sense festa’, el divendres 15 i el dissabte 16. En la nit del divendres 15 començarà el calendari d’entradetes, que poden veure complet en la imatge de baix.\nEl dia gran del Mig Any, el del concurs d’olleta serà el dissabte 23 al parc de la Glorieta, mentre que el sainet programat en el Teatre Salesians serà els dies 29 i 30.\nFinalment, la programació finalitzarà el diumenge 31 amb una missa a les 12 hores a l’església de Sant Jordi i a la vesprada, a les 17 hores, es recrearà al carrer un acte històric ja desaparegut i que està explicat en l’edició de El Nostre Ciutat del dissabte 2 d’octubre de 2021.\nAquesta programació s’ha donat a conéixer després que l’ASJ i l’Ajuntament d’Alcoi es reuniren recentment amb la conselleria de Sanitat i hagen rebut el vistiplau per a dur-los a terme després de sol·licitar l’autorització abans d’estiu.


Adverteixen que cedir davant Atenes i abandonar el camí de l'austeritat i les reformes pot impulsar una radicalització política en altres països en crisi\nGrècia, Alemanya i el joc de la gallina ODD ANDERSEN / AFP\nBerlínPosicions contradictòries. Poc després que la cancellera alemanya, Angela Merkel –juntament amb el seu homòleg francès, François Hollande–, deixés clara la seva intenció de lluitar perquè Grècia es quedi a l'eurozona, un article que avança l'edició digital del diari 'Frankfurter Allgemeine Zeitung' evidencia que quatre dels cinc membres del consell assessor d'economistes del govern alemany consideren que una eventual sortida de Grècia de la moneda única no hauria de debilitar la zona euro. És més, afirmen que fins i tot podria enfortir "la credibilitat del seu marc institucional" i la seva "integritat".\nEn l'article, els quatre "savis", al costat del secretari general del Consell, adverteixen, a més, que cedir davant Grècia i abandonar el camí de l'austeritat i les reformes pot impulsar una radicalització política en altres països en crisi. Partits populistes, alerten, podrien exigir sortides fàcils i falses solucions per a la crisi, amb conseqüències fatals per a l'eurozona.\nEn opinió d'aquests experts, en última instància i en les circumstànciesactuals, un "Grexit" podria tenir repercussions positives i no generar "el caos". Segons apunten, el govern del primer ministre grec, Alexis Tsipras, realitza una "anàlisi incorrecte" de les alternatives de política econòmica i mostra una "apreciació errònia" de la negociació internacional. "Amenaça d'empitjorar significativament la situació", destaquen Lars Feld, Christoph Schmidt, Isabel Schnabel i Volker Wieland.\nEn opinió dels quatre "savis", que recorden que fa cinc anys Grècia es trobava en una situació política "catastròfica", no es pot dir que la política d'austeritat i consolidació fiscal hagi fracassat.\nAlemanya assessors EURO Grècia Atenes


Pare d'orfes - Viquipèdia, l'enciclopèdia lliure\n(S'ha redirigit des de: Advocat de pobres)\nEl pare d'orfes era una figura jurídica dels Països Catalans a la baixa edat mitjana i a l'edat moderna. El mot "orfe" assenyalava una persona desvalguda. Va ser un càrrec de molta importància a València, on des de l'any 1337 era la persona que en un judici i la precedent investigació judicial defensava i protegia als presos que no tenien ningú que els defensés. Participava en els judicis junt amb les figures del jutge i del fiscal, sent l'equivalent a l'actual advocat defensor pagat per l'Estat. A Lleida, l'any 1535 hom va encomanar un advocat amb les funcions del pare d'orfes, i el va anomenar advocat dels pobres. A Castelló en aquest segle se li deia pare de brivons.\nAl segle XVII, aquesta persona amb funcions jurídiques i en altres àmbits existia a àmbits urbans de València, Aragó i Navarra; mentre que en altres llocs s'ocupaven d'aquestes missions el corredor de mossos, l'acomodadora de mosses o l'agutzil de vagabunds. També existia a les Balears i al Principat.\nEl pare d'orfes era un càrrec creat per l'ajuntament d'una ciutat per tal de protegir el servei domèstic, emparar i controlar els aprenents d'oficis i perseguir ganduls i captaires. Les funcions exactes podien variar amb l'època i d'una ciutat a una altra, per exemple a Lleida podia incloure funcions de recerca de treball per als desocupats i beneficència, però a l'edat mitjana havia estat creat per a recollir els orfes i expulsar tots els captaires, alcavotes, blasfems i persones sospitoses. A Aragó, al segle XVII era un ofici que per llei era incompatible amb els oficis d'administrador, escrivà de guardes, racional, clavari i mostassaf. Al segle XVII, a València, tant el pare d'orfes com el tutor podien intervenir als contractes laborals de les dones òrfenes menors d'edat. També, en un 90% dels casos, s'encarregaven de taxar el treball prestat per les criades, òrfenes o no, als amos i estipular la roba i diners que havien de percebre com a guany per aquest treball.\nDurant el primer terç del segle XX a Catalunya, el pare d'orfes recollia els orfes, els donava un ofici, els col·locava i s'ocupava dels salaris que havien de percebre, entre altres responsabilitats envers ells.\n↑ 1,0 1,1 1,2 1,3 La Vila de Fraga al Segle XVII, Felix Otero Carrasco, Institut d'Estudis del Baix Cinca, col·lecció Gallica Flavia, 1994. ISBN 8487861032 (català)\n↑ Tresor de la llengua, de les tradicions i de la cultura popular de Catalunya, Antonio Griera, Ediciones Polígrafa, 1970. (català)\n↑ Historia y organización de la abogacía en Valencia desde la Reconquista hasta nuestros días, Pedro Nácher Hernández, Ilustre Colegio de Abogados de Valencia, Academia Valenciana de Jurisprudencia y Legislación, 1952. (castellà)\n↑ 4,0 4,1 La Llengua dels processos de crims a la Lleida del segle XVI, Maria Dolors Farreny i Sistac, Institut d'Estudis Catalans, 2004. ISBN 9788472837294 (català)\n↑ De Ramon Llull Al Diccionari de Fabra: Acostament Lingüístic Als Monuments de les Lletres Catalanes, Germà Colón, L'Abadia de Montserrat, 2003. ISBN 9788484155416 (català)\n↑ Eivissa, les seves institucions històriques, Isidoro Macabich, editat per Rafael Dalmau, 1964. (català)\n↑ Enric d'Hostalric i Colomer, d'Enric Vicedo i Rius, Cossetània Edicions, 2006. ISBN 9788497912259 (català)\n↑ Lérida medieval: Siglos XIV-XV, Josep Lladonosa, editorial Dilagro, 1974. ISBN 9788472340312 (castellà)\n↑ 9,0 9,1 Dona i família a la València del segle XVII, d'Isabel Amparo Baixauli Juan, Universitat de València, 2003. ISBN 9788437056579 (català)\n↑ Història de les institucions i del moviment cultural a Catalunya, Fundació Alexandre Galí, 1986. ISBN 9788440047854 (català)\nObtingut de «https://ca.wikipedia.org/w/index.php?title=Pare_d%27orfes&oldid=21395105»\nDarrera modificació: 29 juny 2019 a les 08:46


Castelló impulsa un projecte per combatre les desigualtats laborals que pateixen les dones | Castelló Extra\nLa Regidoria de Feminisme a l’Ajuntament de Castelló, dirigida per Verònica Ruiz, llança aquest cap de setmana una intervenció artística per visibilitzar les desigualtats sociolaborals que pateixen les dones. La iniciativa, sota el títol ‘A través del sostre de vidre’, naix com una jornada de reflexió comunitària i participativa amb accions artístiques que transformen des del feminisme i es desenvoluparà al Passadís de les Arts del Parc Ribalta del 7 al 15 de maig.\nDurant tota la setmana, la ciutadania podrà gaudir d’obres artístiques creades per diferents institucions i associacions de la societat de Castelló on “artistes de la ciutat, col·lectius de dones, alumnat i societat civil fusionaran cultura i feminisme per sensibilitzar sobre eixa socialització diferenciada per gènere que repercuteix directament, i dia a dia, sobre les dones en la seua trajectòria professional”, segons ha assenyalat la regidora Ruiz.\nLa responsable de la política cultural i feminista al municipi també ha destacat que “el sostre de vidre implica una barrera invisible derivada dels estereotips, que hem de combatre des de tots els sectors, administracions i societat en general per deixar de ser les més precàries, ocupar els llocs de treballs més baixos de la jerarquia i apartar, ja d’una vegada, la bretxa salarial”.\nLa proposta combinarà art, música, cultura i dansa. Tot en directe i amb un format participatiu que comptarà, entre d’altres, amb IES de la ciutat, companyies, artistes, directores i professionals del món de l’art, fotògrafes, l’EASD, i els conservatoris de música i dansa. A més, tota la proposta es complementarà amb la Fira del Llibre de Castelló amb qui compartiran espai per omplir de cultura el principal pulmó verd de la ciutat.\n‘A través del sostre de vidre’ tindrà la seua jornada central aquest dissabte, 7 de maig, amb tallers, dansa i performance per a tots els públics. D’11:00 a 14:00 hores i de 15:30 a 19:30 hores, les xiquetes i xiquets podran participar en el taller ‘De major vull ser… Desmuntant estereotips’ de Tintoreras Art, que es quedarà després com a part de l’exposició. A les 11:30 hores, serà el torn ‘Nannerl’, l’obra musical de Lluna Agut, estudiant de composició del Conservatori Superior de Castelló, basada en el llibre ‘Una habitación propia’ de Virginia Woolf i la intervenció urbana dirigida per l’artista visual Anna Estellés sorprendrà els vianants del Passadís de les Arts amb un ‘flashmob’ itinerant a les 13:00 hores. Per a concloure la jornada, a les 17:30 i les 18:30 hores, els estudiants del Conservatori Professional de Dansa de Castelló faran una reinterpretació d’una peça de la ballarina Pina Bausch.\nA més, durant la jornada, s’obriran les exposicions i s’anirà treballant en les diferents peces artístiques que componen el macroprojecte col·laboratiu, per deixar-los exposats fins al diumenge 15. Es podrà gaudir de la fotografia participativa realitzada amb l’Associació Ateneu de Castelló titulada ‘Atenesos i espartans’ i la mostra ‘No soy yo’, d’Ainhoa Anaut, coordinadora de la iniciativa; juntament amb les instal·lacions ‘Kútanea’ de Patricia Bonet; ‘Yo’, de Trashformaciones; i ‘Tejiendo’ de Sandra Brunori i les exposicions dels treballs ‘Buceando entre Letterings’, dels alumnes de 3r de l’ESO de l’IES Miquel Peris i Segarra; ‘Sueños de Colores’, dels estudiants de 2n de l’ESO de l’IES Ribalta; i ‘Trenca el teu sostre de vidre’, dels estudiants de 4t de l’Escola d’Art i Superior de Disseny de Castelló.


Creen a Olèrdola un joc online per descobrir el patrimoni del municipi d'una forma lúdica - El Cargol l El setmanari del Penedès\nEl joc s’ha inspirat en els còmics històrics que s’han editat en els darrers anys sobre els diferents episodis de la història d’Olèrdola. El darrer, Bruixes 1617, presentat al juny.\nEl joc té 5 rutes diferents, que proposen al visitant ajudar a un arqueòleg despistat, l'Estanis, a endreçar l'embolic que té amb el patrimoni i amb les èpoques històriques que han deixat empremta a Olèrdola. Així, hi ha 5 rutes, les quals destaquen els 4 punts d'interès turístic d'Olèrdola, com són Moja, Sant Pere Molanta, Viladellops i el turó d'Olèrdola, amb el Pla dels Albats com a epicentre.\nSeguint els diferents itineraris, el jugador haurà de resoldre preguntes, enigmes i petites proves, amb les que s’aconseguiran recompenses. Així, aconseguirà conèixer el paisatge, restes d’esglésies, cases i cellers medievals, necròpolis i un munt de petits secrets.\nLes rutes estan pensades per gaudir-les en família, amb una durada de dues hores la més llarga. Totes es poden fer a peu i una és apta per resseguir-la en bicicleta. Als més petits els caldrà suport d’un adult, però els infants més grans, a partir d’aproximadament 7-8 anys, podran jugar-hi d’una manera més autònoma. Les rutes fetes es poden guardar, i no cal fer-les totes un mateix dia.\nEl funcionament del joc és molt senzill. És gratuït, i per tant, només cal que els jugadors es traslladin fins al municipi, entrin a la web vestigis.cat i iniciïn una de les rutes.\nTambé es pot jugar a través del mapa-guia que es pot descarregar del web o que es pot demanar al punt d’informació d’Olèrdola.


Esquerra Republicana recrimina la hipocresia del PSC en desentendre’s de les conseqüències de l’aplicació del 155 - totlleida\nEsquerra Republicana recrimina la hipocresia del PSC en desentendre’s de les conseqüències de l’aplicació del 155\nEl grup d’Esquerra Republicana de Catalunya a la Diputació de Lleida ha recriminat el PSC el seu intent d’amagar el seu vot favorable a l’aprovació de l’article 155 i de desentendre’s de les conseqüències que de la seva aplicació se’n generen.\nSegons ERC, la incongruència en el discurs del grup socialista ha quedat palesa en el debat sobre les mocions presentades al ple de la Diputació d’aquest mes de novembre. La primera d’elles, en defensa de la unitat de la col·lecció d’art del Museu de Lleida i de rebuig a la utilització de l’article 155 per a fer efectiva la seva disgregació. Segons la diputada republicana Núria Marín, ‘totes les peces que integren la col·lecció tenen una unitat artística, social i historiogràfica, el que en termes actuals s’anomena l’ecosistema de les obres’. Així mateix, ha volgut destacar que ‘el patrimoni artístic i històric de les terres lleidatanes respon a un passat comú que no es pot obviar, que vincula Catalunya amb l’Aragó’ i ha criticat que el ‘govern d’Aragó s’entesta en construir barreres humanes, socials i culturals amb un clar interès polític que no té res a veure amb els criteris de coherència històrica, museística o de conservació’. Per a la diputada, el cas de les obres de Sixena és ‘un intent mesquí d’assaltar les nostres institucions, que aprofitant el paraigües del 155 i la connivència del PSC-PSOE, s’ha bastit una operació, amb cronologia inclosa, per a l’espoli als legítims propietaris de les peces, i tot en base a una resolució que encara no és ferma’.\nEn el debat referent a la segona moció presentada per CiU, ERC i CUP, a favor de l’alliberament dels presos polítics, el diputat d’ERC Joan Talarn ha destacat que ‘l’Estat espanyol té 10 persones honestes tancades a la presó per les seues idees, tancades per defensar la democràcia, la llibertat i el dret del poble a decidir’. El republicà s’ha adreçat als partits constitucionalistes que al·leguen que no són presos polítics, destacant que ‘l’objectiu de les mesures cautelars de presó és clarament la humiliació i que la prova que aquesta persecució és ideològica és el fet que la justícia els promet la salvació sempre que renunciïn a la seua fe i acatin el manament diví de l’article 155’. Joan Talarn ha conclòs ratificant que ‘com diu la paraula, la democràcia no és el govern de la llei, és el govern del poble, i la llei va contra el poble quan empresona els representants elegits legítimament per aquest poble’.\nCom a contraposició a la moció sobre l’alliberament dels presos polítics, els grups PSC i Unitat d’Aran han presentat una moció a favor del diàleg i la justícia, motiu pel qual, el portaveu republicà, Jaume Gilabert, que ha qualificat aquesta moció com ‘una moció hipòcrita, perquè vol vestir-se de grandesa i bondat, encara que els seus fins estiguin ben allunyats de la realitat’. El portaveu republicà ha criticat la postura del PSC, destacant negativament que ‘és còmplice de l’aplicació del 155, ja que el van votar al Senat sense cap vergonya, amb les conseqüències que tots coneixem. En són culpables!’ Gilabert ha denunciat que per a molts ‘la crisi es manifesta a partir del dia 1 d’octubre i amb la declaració del dia 27 d’octubre, però s’obliden una paraula clau per a acompanyar la paraula crisi, que és democràcia. De fet, la veritable crisis democràtica de l’Estat Espanyol es manifesta plenament aquest dies, especialment el dia 1 d’octubre, agredint a la gent que de forma pacífica volien expressar la seua veu’.\nAl ple d’aquest matí, també s’ha aprovat els pressupostos per al 2018, votació en la que ERC s’ha abstingut per considerar que hi ha una insuficient distribució de les subvencions de la Diputació per la metodologia de la concurrència competitiva, ja que hi ha una part molt important que s’atorga pel sistema d’ajut directe.


ESPIRAL, CONTES DE MANUEL BAIXAULI\nLectura dramatitzada amb música en directe\nSón proses poètiques?\nO contes fantàstics?\nUna selecció de peces que condensen l'imaginari oníric, filosòfic i humorístic de l'aclamat autor de L'home manuscrit, La cinquena planta i la recentement publicada Ignot.\nEls actors Salva Artesero i Ruth Vilar llegeixen aquests relats tan aviat còmics com inquietants. Les seves veus dibuixen les imatges precises de cadascun dels textos.\nEl guitarrista Manuel Sánchez Riera interpreta obres escollides de Ferran Sor.\nUn espectacle de Cos de Lletra.\nEspiral es va estrenar al Terrat de la Biblioteca Can Pedrals de Granollers,\ndins del Festival Lletra Estesa,\nel dia 7 de juny de 2019.\nESPIRAL lectures dramatitzades Manel Sánchez Riera Manuel Baixauli


Partit Radical (Itàlia) - Viquipèdia, l'enciclopèdia lliure\npartit polític italià (1955-1992)\n11 desembre 1955\nRoberto Cicciomessere (1970–1971)\nMaria Adelaide Aglietta (1976–1978)\nvalor desconegut (1978–1979)\nGrup per la Coordinació Tècnica per la Defensa dels Grups i Membres Independents\nNon iscritti (it)\n2 Expansió (anys 1960)\n3 Obstruccionisme parlamentari\n4 Dissolució del Partit\nHom el considera hereu del Partit Radical Històric de Felice Cavallotti i Agostino Bertani, d'esperit laic i liberal que el 1904 sota Ettore Sacchi va prendre derives anticlericals. Durant el feixisme el seu ideari fou reivindicat per molts intel·lectuals antifeixistes com Carlo Rosselli.\nFou creat el 1955 com a Partit Radical dels Liberals i Demòcrates Italians (PRLDI) com a escissió del PLI, per Leopoldo Piccardi, Mario Pannunzio, Ernesto Rossi, Leo Valiani, Guido Calogero, Giovanni Ferrara, Paolo Ungari, Eugenio Scalfari i Marco Pannella. Reclamaven l'actualització de la constitució italiana i la instauració efectiva d'un estat laic i liberal de dret sense discriminacions religioses o polítiques. Ernesto Rossi, procedent del Partit d'Acció, era membre de la societat ‘’Amici del Mondo’’, que protagonitzaren la primera contesa política a les eleccions de 1956, amb campanyes contra l'especulació fomentada pels regidors. El 1959 van fer campanya contra la DCI acusant-la de monopolitzar la política italiana. El març de 1959 Marco Pannella va publicar a ‘’Paese’’ l'article ‘’Esquerra democràtica i PCI’’, on mostrava la necessitat d'una aliança de tota l'esquerra, inclòs el Partit Comunista Italià, per a fer una alternativa democràtica. El novembre de 1960 ho presentà com a alternativa al Consell Nacional del partit, i el 1961 sortí el diari Sinistra Radicale.\nExpansió (anys 1960)Modifica\nDurant els anys 60 s'hi incorporaren Elio Vittorini, l'actor Arnaldo Foà, Stefano Rodotà, Lino Januzzi i Antonio Cederna, cosa que li va donar component mediàtic. A les administratives del 1960 pactà amb el PSI. El 1962 es produí l'escissió del partit entre l'element més esquerrà (Pannella, Spadacia) i els filo-lamalfians (Pannunzio) contra els seguidors dels Amici del Mondo, a causa del cas Piccardi. Leopoldo Piccardi, conseller d'estat, havia col·laborat amb el Tercer Reich en la redacció de les lleis racials per a Itàlia. Mentre que Pannunzio el va condemnar, Rossi el va defensar. Així Rossi i els Amici del Mondo deixaren el partit.\nAquest enfrontament intern l'aprofitaren els de Sinistra Radicale per a aconseguir la direcció del partit. El 1963 crearen una ‘’Agenzia radicale’’ que va fornir l'opinió pública de notícies sobre la situació política. Alhora, accentuà el seu anticlericalisme; participà en les campanyes a favor de la llei del divorci (1965-1974) i el 1971 participà en la Lliga Italiana per l'Abrogació del Concordat (LIAC), que el 1973 es pronuncià a favor d'un referèndum per a abolir el concordat amb el Vaticà. El 1976 ho passaren com a projecte de llei al cap de govern Giulio Andreotti i el 1977 assoliren les firmes necessàries, toti que el 1978 la Cort Constitucional declarà inadmissible la petició en considerar el Concordat com un tractat amb un Estat estranger. També impulsaren la Lliga 13 de Maig que demanava la legalització de l'avortament. Això i la defensa del pacifisme i dels drets humans els van fer guanyar molts adeptes durant els anys setanta.\nCrearen la Lliga per a la Institució del Divorci, el Centre d'Informació d'Esterilització i Avortament (CISA), el Coordinamento Radicale Antiproibizionista de la droga, la Lega degli Obiettori di Coszienza (per Roberto Cicciomessere), i es federaren amb el FUORI (Fronte Unitario Omossessuale Rivoluzionario Italiano d'Angelo Pezzana i Mario Mieli), i els ajudà Radio Radicale, coordinada per Mario Taradash.\nOrganitzaren marxes antimilitaristes el 1967 Milà-Vicenza contra la guerra de Vietnam i de solidaritat amb Txecoslovàquia (1968), i promou el I Congrés Antimilitarista el 4 de novembre de 1969. En els anys 1970 lluitaren pels drets de la dona i dels homosexuals. Amb Moviment Alliberament de la Dona (MLD), fundat el 1970, el 1973 donaren suport projecte de llei sobre avortament de Loris Fortuna. El 20 de setembre de 1973 es constitueix el CISA, que el novembre de 1974 es federa amb Partit Radical. El 1975 organitza campanya desobediència civil en clíniques clandestines que provoca arrestament del seu secretari Gianfranco Spadaccia i de les militants Emma Bonino i Adele Faccia, que es declaren corresponsables dels avortaments. Però alhora aconsegueix 800.000 firmes per un referèndum avortament, de manera que el 1977 s'aprova una llei d'avortament, tot i de possibilitats escasses.\nEl 1976 es van oposar a l'elecció del president de la Cambra dels Diputats, el comunista Ingrao i reivindiquen el paper del Parlament com a fòrum de debat i no pas com a registre de decisions ja preses prèviament. Foren acusats d'obstruccionisme parlamentari en oposar-se a les mesures excepcionals que donaven poders a la policia i perllongaven el període d'arrestament preventiu (Decret Cossiga). El 1977 denunciaren les implicacions de l'afer Lockheed (que provocà la dimissió del president Giovanni Leone el 1978), el 1979 l'afer Sindona i el paper de la lògia P-2. També provocaren fort debat polític en presentar dins les llistes del partit a eleccions el filòsof Tonio Negri (aleshores en crida i cerca, acusat de ser ideòleg de les Brigades Roges), l'actriu porno Ilona Staller Cicciolina o el cantant Domenico Modugno. A les eleccions legislatives italianes de 1979 assolí el 3,45% dels vots i 18 escons, a les de 1983 el 2,19%, i 2,59 a les de 1987.\nDissolució del PartitModifica\nDesprés del Congrés de Trieste de 2 a 6 de gener de 1988 es transformà en Partit Radical Transnacional, que permetia l'adscripció a altres partits. A les eleccions europees de 1989 es presentaren en 4 llistes:\nMarco Taradash (Llista Antiprohibicionista de la Droga)\nMarco Pannella (amb PRI-PLI)\nGiovanni Negri (amb PSDI)\nFrancesco Rutelli i Adelaide Aglietta (amb Verdi Arcobaleno i alguns DP).\nA les eleccions administratives de 1990 Marco Pannella i Emma Bonino foren escollits dins una llista alternativa amb el PCI per l'Aquila i Bra. Des del 1992 es va dissoldre en diversos grups electorals, principalment la Llista Marco Pannella, que a les eleccions europees de 1999 obté un escó per a Emma Bonino (8,5% dels vots). Finalment, el 2001 neix Radicals Italians i el 2004 Partit dels Radicals d'Esquerra. Del 2005 al 2008 constituïren amb altres grups la federació Rosa al Puny.\n– Partit Radical a les Eleccions Legislatives\n° A algunes regions es presentaren amb PSI i PSDI (a Trentino-Tirol del Sud amb els Verds), aplegant 1.020.716 voti (3,15%), per a 10 escons assignats a altres partits.\n– Partit Radical a les Eleccions Europees\n1984 Parl. Europeu\nParl. Europeu 1.283.512\nGianfranco Spadaccia (1967-1968; 1974-1976)\nAngiolo Bandinelli (1969-1970; 1971-1973)\nRoberto Cicciomessere (1970-1971; 1983-1984)\nMarco Pannella (1981-1983)\nObtingut de «https://ca.wikipedia.org/w/index.php?title=Partit_Radical_(Itàlia)&oldid=28521653»\nDarrera modificació: 30 oct 2021 a les 23:00


Gemma Adell , Raquel Castro: Ho soc o m’hi sento? - Social.cat\nHo soc o m’hi sento?\nDefineix-te, busca paraules per parlar de les teves característiques, de com ets, de com actues o, dit d’una altra manera, de la teva personalitat. Però, un moment, aquestes característiques han estat sempre les mateixes? Et definiries igual ara que fa uns anys? I fa uns mesos? I uns dies? I després de llegir aquest article?\nSovint ens identifiquem amb els estats en els quals transitem, podent arribar a generalitzar el que sentim en un moment determinat fins a entendre-ho com un fet intrínsec a nosaltres. Existeix una diferència entre ser una persona alegre o ser una persona que està alegre, en funció de la situació que estigui vivint en aquell instant. En el primer cas, el fet de ser-ho pot implicar una permanència en el temps, una idea fixa de nosaltres mateixes. Per contra, estar-ho pot facilitar una concepció del jo més variable i oberta a modificacions.\nUna persona pot ser alegre independentment del context en el qual es trobi? Segurament hi ha una certa tendència i entrem en contacte més freqüentment amb unes emocions que amb d’altres, en funció de les experiències viscudes, de l’educació rebuda, de la concepció d’un mateix, etc. Però això no implica que siguem d’una manera determinada de forma permanent i immutable, sinó que podem sentir-nos alegres, tristes, eufòriques, enrabiades, il·lusionades i frustrades, sense necessitat d’encasellar-nos en una única etiqueta.\nQuan hi ha aquesta obertura és possible valorar cada situació segons el que està succeint en aquell moment, més enllà de la preconcepció d’un mateix, que pot influir i limitar la manera de viure-ho pel fet d’identificar-se en un estat fix i rígid. Seguint l’exemple anterior i considerant-se una persona alegre, existiria el risc de no permetre’s sentir tristesa en cap moment.\nDe totes maneres i independentment de la nomenclatura utilitzada per definir si som o estem alegres, considerem important entendre-ho com un estat dinàmic que ens permeti canviar i viure cada experiència en l’estat que aparegui, més enllà de la suggestió que ens podem generar nosaltres mateixes.


Els estetes espoliats (Sebastià Alzamora)\nEls estetes espoliats\n3 min. 14/03/2012 22:00\n"Els barons del PP a les Balears i València no volen molestar Madrid amb el dèficit fiscal", titulava ahir l'Ara.cat. La informació que signaven Salvador Almenar i Enric B. Abelló era clara: per al portaveu del PP a les Corts Valencianes, Rafael Blasco, "amb aquesta conjuntura econòmica és difícil reclamar", mentre que, d'acord amb el vicepresident econòmic de les Balears, Josep Ignasi Aguiló, el problema és el "fosc, complex i difícil" model de finançament que es van empescar els socialistes quan van cometre la perfídia d'usurpar el govern de les Illes, que per dret natural pertany al PP.\nSobretot vostè no es molesti, buana. O, com deia aquell personatge de Gonzalo Torrente Ballester, "Estén ustedes tranquilos, que yo me cago a un lado ". Tant Blasco com Aguiló reconeixen, amb la boca diminuta, que al País Valencià (comunitat valenciana, perdó) i a les Balears (capital Palma de Mallorca) els convindria "un finançament concorde amb la mitjana espanyola". La mitjana espanyola: 6'4% del PIB valencià i 14'2% del balear (rècord imbatible) que es perden cada any dins els abstrusos viaranys de les balances fiscals del Regne d'Espanya, en companyia del 8'2% de Catalunya. Això sí que és fosc, complex i difícil de pair, senyor Aguiló. De moment, la "mitjana espanyola" consisteix, per dir-ho en terminologia clàssica, en un espoli en tota regla (i a mà armada, segons l'article vuitè de la Constitució espanyola), perpetrat de manera constant i sostinguda sobre les regions de Llevant i ultramar. Ja ens ho va avisar Unamuno: " Seréis siempre unos niños, levantinos: ¡os ahoga la estética! "\nQuanta raó que tenia Don Miguel: mentre el govern de Rajoy anuncia que la munyida sistemàtica de cabals no tan sols continuarà sinó que anirà en augment (i acompanyada de les pertinents i degudes reconvencions a "les autonomies" per haver malbaratat "els recursos de tothom"), a Catalunya ens embranquem en exquisides disquisicions sobre pactes fiscals que no tenen ni la més petita oportunitat de prosperar, i al País Valencià i a les Balears s'estimen més no dir ni piu per no assemblar-se, vade retro , als nacionalistes. Si encara a Madrid governessin els socialistes, mira, però a veure qui és el guapo que s'enemista amb Don Mariano. Potser un dia o altre ha de fer una remodelació de gabinet i vés a saber si aleshores no tindria a bé de recordar-se dels seus virreis illencs i valencians.\nTot plegat pura estètica, pròxima a disciplines com l'angelologia. O pura i barata politiqueria, per ser més exactes. La pròxima vegada que el ministre Montoro ens faci saber que necessita cobrar-se una lliura de la nostra carn, els presidents Fabra i Bauzá farien bé d'erigir-li un monument al costat de l'aeroport de Castelló, a fi d'evitar que es molesti. I el president Mas, no en faltaria d'altra, sempre podrà convocar un referèndum no vinculant i una manifestació pel dret a decidir, d'aquelles que fan tremolar els lleons del Congrés de Madrid.


Óscar Tena critica que el PP vote en contra d’ampliar l’horari del Samu de Vilafranca | DiaDia\nInici Els Ports Óscar Tena critica que el PP vote en contra d’ampliar l’horari del...\nÓscar Tena critica que el PP vote en contra d’ampliar l’horari del Samu de Vilafranca\nSamu a Vilafranca\nL’alcalde de Vilafranca, Óscar Tena, ha criticat amb duresa que el PP a les Corts Valencianes haja votat en contra que la Samu que presta servei a la localitat estigue operativa 24 hores al dia en lloc de les 12 actuals.\nEl primer edil i diputat autonòmic ha apuntat que el PSPV havia presentat una proposició no de llei perquè el Samu, que actualment funciona des de les 8h del matí a les 8h del vespre preste servei durant tota la nit.\nAixí mateix Tena ha recordat que el PP de les Corts ha deixat en mal lloc el PP de Vilafranca, ja que els populars del municipi van votar a favor que el servei d’assistència mèdica estigue operatiu durant les 24 hores.\n-Quatre Vegades contra la Samu 24h\nL’alcalde de Vilafranca ha incidit que per quarta vegada consecutiva el PP de les Corts vota contra la Samu 24 hores. Així mateix ha recordat que “prestava servei 14 hores, van intentar treure-la de Vilafranca i les protestes ciutadanes ho van evitar, però no vam poder evitar que restaren dues hores en la prestació del servei. Ara demanàvem que ho ampliaren, perquè a la nit ia l’hivern és quan més risc corren els veïns dels Ports i el Maestrat que estan a 100 quilòmetres dels hospitals “.\nLuis Alberto Hernando i Maria Fuentes regnen a Vistabella\nLes ajudes Leader i el GAL Altmaesports repartiran 1 milió d’euros als Ports i l’Alt Maestrat\nAcaba l’Escola d’Estiu de La Serratella


Salut eleva a deu els portadors de diftèria que no presenten símptomes | Catalunya | EL PAÍS Catalunya\nSalut eleva a deu els portadors de diftèria que no presenten símptomes\nEl nen no vacunat que pateix la malaltia infecciosa segueix "estable dins de l'extrema gravetat"\nBarcelona 22 JUN 2015 - 22:06\tCEST\nLa piscina municipal de Torelló. Albert Alemany\nL'Agència de Salut Pública de Catalunya va revelar ahir que els seus tècnics van detectar, en l'entorn del nen de sis anys infectat de diftèria, un nou portador asimptomàtic del bacteri que provoca la malaltia infecciosa, de manera que ja s'eleva a deu (nou nens i un adult) el nombre de persones que tenen el bacil. Cap d'ells ha desenvolupat la malaltia perquè, a diferència del nen infectat, tots els portadors estan vacunats. No obstant això, per evitar el contagi a les persones no immunitzades, Salut Pública els manté reclosos a casa seva i els medica amb antibiòtic per eliminar el bacil dels seus organismes.\nDes que el nen d'Olot (Garrotxa) es va contagiar de diftèria perquè no estava vacunat, Salut Pública va desplegar la investigació epidemiològica al voltant de les persones del seu entorn per localitzar el focus de contagi. Durant la investigació, els tècnics del Departament de Salut van revisar més de 200 persones i van realitzar la prova del frotis faringi (un raspat a la part posterior de la gola per fer un cultiu que detecti la presència del bacteri al cos) a unes 140. Entre elles, els 57 companys que havien anat amb el nen de colònies dies abans de desenvolupar els símptomes i les persones que van estar en contacte amb ell en altres activitats extraescolars (com els companys de natació a la piscina municipal de Torelló).\n“Estable dins de l'extrema gravetat”\nEl secretari de Salut Pública, Antoni Mateu, va revelar ahir que el nen infectat de diftèria segueix “estable dins de l'extrema gravetat”. Mateu va explicar que la seva situació és “bastant difícil” perquè les lesions causades per la diftèria “són importants i complicades”.\nEl primer resultat dels frotis faringis va revelar que vuit nens que havien anat amb el menor infectat de colònies eren portadors asimptomàtics del bacteri de la diftèria. Salut va ampliar la investigació a l'entorn proper d'aquests vuit menors i va detectar un altre cas positiu en un familiar d'un d'ells. En un segon frotis, els tècnics de Salut en van detectar un altre de positiu entre els nens que van anar de colònies. “Ens hem d'assegurar al màxim que no tenen el bacteri. Sempre fem una doble revisió microbiològica i mantenim una investigació activa”, va explicar ahir Mireia Jané, sotsdirectora general de vigilància i resposta a emergències de Salut Pública. Tots els portadors són tractats de manera preventiva amb penicil·lina benzatina i eritromicina, dos antibiòtics molt efectius per eliminar el bacteri dels seus organismes.\nSalut Pública va donar d'alta dos dels menors divendres passat després que donessin negatiu, tal com dicten els protocols internacionals, en dos cultius realitzats en menys de 24 hores. Als altres, va explicar ahir el secretari de Salut Pública, Antoni Mateu, “se'ls continua administrant l'antibiòtic pertinent fins que les seves mostres siguin negatives, encara que les càrregues bacterianes que presenten són molt baixes”. El Departament espera que dilluns que ve ja es pugui aixecar l'aïllament de tots els portadors asimptomàtics.


Este científic aventurer va recórrer l'Amazones descobrint i recol·lectant exemplars de més de 8.000 espècies noves per a la ciència. A més, va observar com alguns animals utilitzen la imitació per a sobreviure, aportant proves i donant suport a la teoria de la selecció natural de Charles Darwin, sobrevivint en un dels entorns més hostils per a l'ésser humà.\nLa projecció amb imatges espectaculars i basada en fets reals, mostra el treball d'un dels naturalistes més importants de mitjan segle XIX, donant a conéixer la importància dels seus descobriments, a més del repte de treballar durant 11 anys en la selva amazònica, envoltat de naturalesa hostil per a l'home.\nSubmergix-te en un món salvatge d'una bellesa impressionant i descobrix una de les històries més fascinants del segle XIX.\nDescarrega material didàctic en els següents enllaços 1 2 3 4 5 6


La cita continental serà del 14 al 20 de març, i la mundial al 2023\nConstitució Comitè d'Honor de les Finals 2022 de la copa d'Europa d'esquí\nFormalitzat el Comitè d'Honor de les finals europees i mundials\nActualitzada 25/10/2021 a les 15:42\nL'auditori del Palau de Gel ha acollit aquest migdia l'acte de constitució del Comitè d'Honor de les finals de la Copa d'Europa i de les finals de la Copa del Món que acollirà Soldeu-El Tarter al 2022 i 2023 respectivament. Estarà presidit pel cap de Govern, Xavier Espot, i comptarà també amb la presència dels ministres Jordi Torres i Sílvia Riva, el president del COA, Jaume Martí, i els presidents dels clubs del país.\nAmb aquesta constitució s'inicia el compte enrere per les finals de la Copa d'Europa que se celebraran entre el 14 i el 20 de març de l'any vinent i que seran el preludi de les finals de la Copa del Món del 2023. La cita continental, a més, serà l'últim gran test que tindrà Andorra abans de la votació de la seu del Campionat del Món d'esquí alpí del 2027, que es farà al maig a Portugal.\nDe cara a les finals de la Copa d'Europa, es preveuen algunes novetats, com l'emissió en streaming de les proves tècniques, i l'ampliació de l'ski room, que s'instal·larà a una de les plantes del pàrquing de la pista Avet perquè els diferents equips puguin gaudir de més espai. Segons ha explicat el president del Comitè Organitzador, David Hidalgo, la cita compta amb un pressupost d'uns 600.000 euros, i també hi haurà una gran aposta per la sostenibilitat pensant en la possible celebració dels Mundials al 2027.\nDurant l'acte, el cap de Govern, Xavier Espot, ha manifestat que "som un país amb moltes particularitats, i una és que sabem fer-nos grans per organitzar esdeveniments com aquests", a més, ha assenyalat que "és un repte majúscul però sense dubtes que ho superarem".\nDe quin honor esteu parlant?\nConstitució Comitè d‘Honor de les Finals 2022 de la copa d’Europa d'esquí


Exquisidesa i mestria fora de cànon - Revista Musical Catalana\nPALAU GRANS VEUS (LIED). Philippe Jaroussky, contratenor. Jérôme Ducros, piano. Lieder de Schubert. PALAU DE LA MÚSICA. 14 DE GENER DE 2020.\nLa veu és un mirall de l’ànima, quelcom que ens identifica. Com deia Roland Barthes, en sentir una veu no escoltem un so en abstracte, sinó també tot allò que porta incorporat: el “gra de la veu”, la seva corporeïtat, la seva identitat, la seva subjectivitat, amb tot el que això significa.\nI Philippe Jaroussky, un dels contratenors més exitosos del moment, ha fet de la seva preciosa veu i una refinada tècnica la seva marca d’identitat, recognoscible arreu. Així, l’ha utilitzat per abordar un repertori en principi tan allunyat de l’habitual per a contratenor com els lieder de Schubert. I per què no? Al cap i a la fi, no n’és el primer cas, ja que té dignes precedents, com els contratenors Carlos Mena i Xavier Sabata, que també han inclòs lieder de Schubert en concerts força recents.\nDe totes formes, la proposta és tot un repte, especialment en el cas del Palau de la Música, per on darrerament han passat intèrprets liederístics de referència. Però Jaroussky, gran coneixedor del seu instrument i del seu jo vocal, va escometre el repte amb intel·ligència, molta musicalitat i un gust exquisit, com es posà de manifest en la pròpia selecció del repertori, molt acurada d’acord amb les seves capacitats vocals. L’ordre de les peces ens portà, de manera molt intel·ligent, de l’atmosfera de primavera, vitalista, d’Im Frühling a la malenconia del capvespre a Im Abendrot, tot passant per un ampli ventall d’emocions i situacions.\nLes primeres notes d’Im Frühling, emeses amb un legato ple de sensibilitat i elegància, ja avançaren l’atmosfera general del concert. En efecte, el Schubert de Jaroussky s’allunya radicalment del dramatisme o l’heroisme d’altres versions per endinsar-se en un univers intimista i delicat. En aquest repertori, Jaroussky deixa de banda la pirotècnia de la vocalitat barroca per recrear l’estètica romàntica a través d’un fraseig expressiu que aprofita al màxim la paleta de colors de la seva veu, dins d’una tessitura al més homogènia possible. És cert que la vocalitat de Jaroussky és de timbre reduït, cosa que es va fer palesa en certa manca de força en un lied tan intens com Gruppe aus Tartarus. Però el resultat general fou exquisit, amb perles tan aconseguides com la continguda Litanei auf as Fest Aller Seelen i, sobretot, Du bist die Ruh, delicada peça que Jaroussky aprofità per fer tot un mostrari d’excel·lència vocal.\nEn poques paraules, Jaroussky aconsegueix convertir la seva interpretació dels lieder de Schubert en una obra d’orfebreria on cada detall compta, per petit que sigui. Jaroussky va interpretar Schubert partint de la seva individualitat vocal des d’una sensibilitat profundament romàntica. Elements determinants en tot aquest procés van ser, també, la recerca d’expressió del text i l’acurada conjunció amb el pianista Jérôme Ducros (amb qui treballa des de fa dotze anys), que hagué de tocar el piano de manera molt continguda per trobar l’equilibri sonor amb el delicat timbre vocal de Jaroussky. Tot plegat donà com a resultat la desitjada unió dels múltiples elements del lied, petita obra d’art total.\nEl programa també inclogué dues peces per a piano de Schubert, en què Ducros pogué esplaiar-se tècnicament i estilísticament amb soltesa. Entre aquestes, val la pena esmentar la interpretació, a la segona part, de l’Impromptu, D. 899/3, op. 90, caracteritzada per un equilibri excel·lent entre el control contrapuntístic de les diferents veus i la intensitat musical, sobretot a la mà esquerra. Per últim, després d’un emotiu final de concert amb Im Abendrot, Jaroussky i Ducros regalaren dos bisos escollits d’entre els lieder més populars de Schubert: Städchen i Die Forelle, presentats pel contratenor francès en català. Foren un brillant colofó per a un concert memorable.\nEn resum, vam gaudir d’una visió enriquidora i deliciosa d’un repertori ja de per si exquisit i compromès. Tot trencant els cànons interpretatius, Jaroussky i Ducros van oferir un Schubert personal i original a partir d’una nova lectura no només excitant i suggeridora, sinó també molt fidel a la pròpia sensibilitat romàntica.


El quart poder en les II Jornades del Periodisme Juvenil | Col·legi de Periodistes de Catalunya\nInici / Actualitat / El quart poder en les II Jornades del Periodisme Juvenil\nEl quart poder en les II Jornades del Periodisme Juvenil\nLa presidenta de la demarcació a les Terres de l’Ebre, Amparo Moreno, va participar el passat dimarts al vespre en les II Jornades del Periodisme Juvenil que, del 12 al 16 d’octubre, estant tenint lloc a Tortosa, organitzades pel web Periodisme Juvenil.\nSota el títol de “Periodisme: el quart poder”, la presidenta va fer un repàs del camí que ha portat el periodisme des que es va deixar enrere la dictadura, al llarg dels anys de democràcia, fins arribar als nostres dies. Amparo Moreno va manifestar que “el periodisme s’ha anat tancant”, en haver-se oblidat, sobretot, de parlar dels ciutadans, per passar a parlar dels nous protagonistes que ara són sovint les entitats públiques i privades o genèrics com, per exemple, els mercats. Segons la presidenta, aquest canvi posa de manifest el pes que han adquirit els gabinets de premsa de tota mena d’organismes i institucions que fan que “les fons d’informació estiguin contaminades”, i dels convenis que signen les empreses de periodisme amb el poder i converteixen la informació en propaganda. “En definitiva – va dir Amparo Moreno- hem arribat a un sistema molt pervers en el qual bona part del periodisme es redueix a copiar i enganxar comunicats i algunes empreses han arribat a la conclusió que per a aquesta feina no els calen els periodistes”.\nLa presidenta va concloure la seva anàlisi dient que les noves oportunitats estan en les noves tecnologies si abans, però, canviem certs esquemes de pensament i que “el repte és sortir de nou al carrer” i “fer visibles les persones”\nPer acabar, Amparo Moreno va aconsellar al jove de 16 anys que dirigeix el web Periodisme Juvenil que no faci el que fa tothom en el món del periodisme i que intenti veure la realitat d’una altra manera.\nLes II Jornades de Periodisme Juvenil s’estan realitzant a Tortosa amb la col·laboració de la demarcació del Col·legi a les Terres de l’Ebre, la Biblioteca Marcel·lí Domingo, l’ Institut Cristòfol Despuig, la televisió territorial Canal 21, el web Surt de Casa i Ajuntament de la ciutat.


Oques Grasses, Aspencat i Txarango primers grups per l’Acampada Jove 2014 ! directe!cat\ndirecte ! a La República. N. 4126. Dissabte, 2 de juliol de 2022 04:08 h\nÚltima actualització Dijous, 3 d'abril de 2014 12:55 h\nEl festival organitzat per les JERC es celebrarà a Montblanc els propers 17, 18 i 19 de juliol\nEl festival polític i musical més important dels Països Catalans, l’Acampada Jove, ha donat a conèixer a través de les xarxes socials i pàgina web els tres primers grups que formaran el cartell de la 19a edició de l’Acampada Jove. Els grups escollits són Oques Grasses, Aspencat i Txarango. El festival politico-musical organitzat per les Joventuts d'Esquerra Republicana de Catalunya es celebrarà a la vila de Montblanc (Conca de Barberà) els propers 17, 18 i 19 de juliol.\nImatge de la web de l'Acampada Jove 2014\nTxarango va omplir de gom a gom l'Acampada Jove l'any 2012\nAspencat l'any passat a l'Acampada Jove\n2014, Acampada Jove\nD’aquesta forma, l’Acampada Jove comença a omplir el cartell amb 3 noms destacats de l’escena musical dels Països Catalans.\nPer una banda, Oques Grasses s’estrenarà a l’Acampada Jove, presentant el seu segon disc Digue-n'hi com vulguis. En segon lloc els valencians Aspencat, un dels grups valencians més destacats del moment, repetirà a l’Acampada Jove per tercer any consecutiu. Finalment, Txarango, presentarà el seu nou treball Som Riu a un escenari que els ha vist créixer des dels seus inicis l’any 2011, sent aquesta, la seva tercera participació a l’Acampada Jove.\nEl director del festival, Gerard Gómez del Moral, ha destacat l’aposta pels grups del país i en català, que combinen festa i lluita que és el que l’Acampada Jove vol transmetre. Així mateix, ha remarcat que l’Acampada és molt més que un simple festival musical i “en un any tant decisiu com el que vivim com a país, cap jove independentista es pot perdre aquesta cita, perquè més enllà de música, l’Acampada és un clam per la llibertat”.\nL’Acampada és el principal festival político-musical dels Països Catalans, que organitzen les Joventuts d’Esquerra Republicana de Catalunya - JERC des de l’any 1996 amb la col•laboració voluntària de la seva militància. Aquest any arriba a la dinovena edició, cosa que indica que l'Acampada Jove és un dels projectes més sòlids de la música del nostre país. Després de nou anys a Arbúcies i quatre a Sant Celoni, aquest any la festa es consolida a la vila de Montblanc amb la sisena edició consecutiva, que convertirà la capital de la Conca de Barberà en el punt de trobada del jovent independentista d’arreu dels Països Catans.\nEl 17,18 i 19 de juliol torna l’Acampada Jove 18.03.2014.\nUnes 26.000 persones falquen la divuitena edició de l’Acampada Jove 21.07.2013.\n4 d'abril de 2014, 02.43 h\n3 d'abril de 2014, 20.26 h\n3 d'abril de 2014, 15.52 h\nFaus: "Lo que está pasando no es casual ni fortuito"\nEl vicepresidente económico del Barça dice que investigarán "quién está detrás de todo esto"\nPODRIAN ESTARSE CALLADOS O DAR EXPLICACIONES PERO NO , EN LA MEJOR TRADICION NAZIONALISTA, LA CULPA ES SIEMPRE DE ALGUIEN DE PREFERENCIA MADRID , PERO NUNCA, NUNCA ES CULPA DE ELLOS. Mira, D´Artacan , otro conspiparanoico como tu que cree que el terr... Llegir més\n3 d'abril de 2014, 13.37 h


Envien a presó un jove per amenaçar dos nois i robar-los un mòbil i una bossa de tabac a Girona - Empordà\nEnvien a presó un jove per amenaçar dos nois i robar-los un mòbil i una bossa de tabac a Girona\nEls fets van passar diumenge passat pels volts de les set del matí i el lladre va sortir corrents\nACN | Girona 18.07.2020 | 06:30\nEnvien a presó un jove per amenaçar dos nois i robar-los un mòbil i una bossa de tabac a Girona L'Empordá\nEl jutge de guàrdia de Girona ha enviat a presó un jove guineà de 23 i veí de Salt (Gironès) per amenaçar dos joves i robar-los el mòbil i una bossa de tabac. Els fets van passar diumenge 12 de juliol pels volts de les set del matí a l'Avinguda Josep Tarradelles de Girona. El presumpte lladre va abordar els dos nois per darrera i, després d'amenaçar-los, els va prendre el telèfon i la bossa. Aleshores va marxar corrents del lloc. Immediatament es va posar en marxa un dispositiu conjunt dels Mossos d'Esquadra i de la Policia Municipal de Girona per intentar trobar el presumpte lladre. Al cap de poca estona, els agents van localitzar un jove que coincidia amb la descripció que havien donat les víctimes.\nDesprés d'escorcollar-lo, els policies van trobar el mòbil sostret i la bossa de tabac. Per tot plegat, els agents van detenir-lo per un delicte de robatori amb violència i intimidació. El detingut, que té antecedents, va passar el dia 13 de juliol a disposició del jutjat d'instrucció en funcions de guàrdia de Girona, el qual va decretar el seu ingrés a presó.


Nou Acer Stream: l'smartphone per gaudir dels continguts multimèdia - YCOM\nNou Acer Stream: l’smartphone per gaudir dels continguts multimèdia\nPublicat el 17 de juliol de 2010\nDesprés de l’entrada d’Acer en el segment de la telefonia mòbil amb diversos terminals basats en les plataformes Windows i Android, ara el fabricant taiwanès busca superar-se amb un model de grans prestacions multimèdia.\nAgències/Redacció – L’Acer Stream és un smartphone multimèdia de gamma alta, optimitzat per a veure pel·lícules, escoltar música i gaudir de la navegació web. Perfecte per als usuaris més exigents en quant a prestacions i disseny.\nElegant i minimalista en disseny, l’Acer Stream està fabricat amb materials molt resistents i ofereix unes prestacions tècniques realment destacades, tot en només 11,2 mm, garantint als usuaris una experiència única i irrepetible a causa de:\nQualitat de visió excepcional: la pantalla tàctil amb tecnologia AMOLED compta amb 1,67 milions de colors excepcionalment brillants, a través d’una àmplia pantalla WVGA de 3,7". A més, la seva increïble relació de contrast (superior a 2000:1) permet unes imatges nítides i una llegibilitat perfecta en qualsevol entorn i condició d’il·luminació. Així mateix, aquest tipus de pantalla consumeix menys energia per ajudar a augmentar l’autonomia de bateria.\nConnectivitat ultraràpida 3G+ per a transmissió en temps real: HSDPA a 7,2 Mbps en descàrrega, Bluetooth i WiFi n, permeten una transmissió dels continguts multimèdia més ràpida que mai\nPotència i rendiment: el processador Snapdragon a 1 GHz de Qualcomm, amb 512 MB de memòria RAM, fan de Stream un dels telèfons més ràpids i reactius del mercat. El sistema operatiu que hi ha al darrere és la versió 2.1 d’Android, més coneguda com Éclair.\nPrestacions multimèdia úniques i d’alta qualitat, que permeten la gravació de vídeos d’alta definició amb una resolució de fins a 720p. Escoltar la vostra música favorita o la ràdio amb el sistema de radiodifusió de dades RDS; gaudiu de la qualitat Dolby Mobile, amb uns greus potents i una claredat cristal·lina per a gaudir d’una puresa de so incomparable. La tecnologia UPnP (plug & play universal) permet compartir continguts amb altres dispositius. A més, una càmera fotogràfica de 5 megapíxels i un sistema GPS integrat permeten geoetiquetar fotos i vídeos. Finalment, però no menys important, podeu connectar el telèfon al vostre televisor domèstic amb port HDMI i veure pel·lícules en una pantalla de gran format.\n2 GB de memòria flash interna, encara que aquests ens han semblat un xic escassos en comparació amb altres models. Inclou una tarja de memòria de 8 GB i disposa de lector micro-SD que admet fins a 32 GB.\nUna interfície d’usuari completament nova centrada en el que és essencial per als usuaris i capaç de garantir un accés simple i ràpid a totes les aplicacions.\nLlegir la informació directament des del widget de la pantalla de bloqueig;\nIniciar ràpidament les aplicacions preferides amb sol un toc;\nCanviar fàcilment d’aplicació amb el panell Historial;\nPersonalitzar el telèfon d’acord amb les necessitats específiques;\nGaudir d’animacions fluides i gràfics de primera qualitat.\nJuntament amb tres tipus de teclats predictius, un marcador intel·ligent i una llista de contactes redissenyada, la interfície d’usuari d’Acer fa de l’ús del smartphone una experiència eficient i molt agradable.\nSocialització i entreteniment\nEl telèfon porta preinstal·lades totes les aplicacions més populars: el servei de streaming gratuït Acer Spinlets, que permet navegar i escoltar cançons de les principals companyies i segells discogràfics i publicar immediatament el que trobi en els llocs de les xarxes socials preferides; el reproductor Nemo Player per gaudir al màxim del contingut multimèdia; Acer urFooz permet crear la vostra “rèplica” virtual, afegir el vostre perfil i marcadors, i publicar-los en les xarxes socials; Facebook i Twidroid integrats perfectament a l’agenda del telèfon.